text: Landsbyskoler i Esbjerg Kommune reddet
  22 september 2015 kl. 12.18
  Der er tirsdag indgået budgetforlig i Esbjerg Kommune, og det er blevet besluttet, at skolerne i Vejrup og Grimstrup bliver bevaret.
  Venstre, Socialdemokraterne, SF og De Konservative har tirsdag indgået budgetforlig om økonomien i Esbjerg Kommune.
  Her er det blandt andet blevet besluttet, at landsbyskolerne i Vejrup og Grimstrup ikke skal lukkes.
  - Vi er rigtig glade, og det er en stor lettelse, at vi kan bevare skolerne i vores lokalsamfund, siger Peter Sondrup fra borgergruppen Bevar Vejrup Skole til TV SYD.
  Borger fra Vejrup og Grimstrup har ved flere lejligheder protesteret højlydt over, at skolerne muligvis skulle lukkes - og det ser ud til, at politikerne har lyttet.
  - Vi er klar over, at det har været en svær opgave for kommunen at finde besparelserne, men vi er meget taknemmelige over, at vores skoler overlever, siger Peter Sondrup.
  Ud over de to landsbyskoler, er også Vester Nebel Børnehus og Esbjerg Ensemble reddet.
  Skattestigningen i Esbjerg Kommune skal bruges på ældre- og handicapområderne.
  